Page:Gospel of Saint John in West-Saxon.djvu/106

62 19. Manega þāra Iudea cōmon tō Martham and tō Marian þæt hig woldon hī frēfrian for hyra brōðor þingon.

20. Đā Martha gehȳrde þæt sē Hǣlend cōm, þā arn hēo ongēan hyne; and Maria sæt æt hām.

21. Đā cwæð Martha to þām Hǣlende, Drihten, gif þū wǣre hēr, nǣre mīn brōðor dēad.

22. And ēac ic wāt nū þā þæt God þē sylð swā hwæt swā ðū hyne bitst.

23. Đā cwæð sē Hǣlend tō hyre, Þīn brōðor ārīst.

24. And Martha cwæþ tō him, Ic wāt þæt hē ārīst on þām ȳtemestan dæge.

25. And sē Hǣlend cwæð tō hyre, Ic eom ǣryst, and līf; sē ðe gelȳfð on mē, þēah hē dead sȳ, hē leofað;

26. and ne swylt nān þāra þe leofað and gelȳfð on mē. Gelȳfst þū þyses?

27. Hēo cwæð tō him, Witodlīce Drihten, ic gelȳfe þæt þū eart Crīst, Godes Sunu, þe on middaneard cōme.

28. And þā hēo ðās þing sǣde, hēo ēode and clypode diglīce Marian hyre swustor, þus cweþende, Hēr is ūre Lārēow, and clypað þē.